S P R Á V A

z kontroly plnenia úloh z uznesení vlády SR splatných v  II. štvrťroku 2002, so zameraním na plnenie úlohy B.2. uznesenia vlády SR č. 780/1996 týkajúcej sa dostavby, resp. výstavby medzinárodných terminálov kombinovanej dopravy a úlohy B.18. uznesenia vlády SR        č. 266/1997 o vytvorení podmienok pre zriadenie cestného hraničného priechodu Čierna nad Tisou – Čop v nadväznosti na terminál v Dobrej

Kontrolu vykonal Úrad vlády SR (ďalej ÚV SR) v súlade s uznesením vlády SR                 č. 708/2002, ktorým vláda schválila „Zameranie kontrolnej činnosti ÚV SR na II. polrok 2002“. Cieľom kontroly bolo zistiť plnenie vybraných úloh z uznesení vlády splatných v období apríl – jún 2002 a vecné a časové plnenie úloh vyplývajúcich z uznesení vlády vzťahujúcich sa na realizáciu medzinárodných terminálov kombinovanej dopravy nadväzne na ich súlad s parametrami podľa Dohody AGTC. V prípade zistených nedostatkov zabezpečiť prijatie opatrení na ich odstránenie.

Plánovaná kontrola plnenia úloh z uznesení vlády SR č. 780 z 19. 11. 1996, č. 266         z 15. 4. 1997 a č. 37 zo 17. 1. 2001 bola vykonaná v rámci disponibilnej kapacity sekcie kontroly v Ministerstve dopravy, pôšt a telekomunikácií SR (ďalej MDPT SR), Ministerstve financií SR (ďalej MF SR) a Colnom riaditeľstve (ďalej CR SR).

Podkladom pre výkon kontroly plnenia úloh z uznesení vlády SR splatných                        v  II. štvrťroku 2002 boli štvrťročné hlásenia ministerstiev a ostatných ústredných orgánov štátnej správy o ich plnení a doklady preukazujúce hodnovernosť a objektívnosť vykazovaných výsledkov vo vybraných subjektoch, kde ÚV SR vykonal kontrolu.

A.  Stav plnenia úloh vyplývajúcich z uznesení vlády SR

Vláda v uzneseniach, prijatých od 1.1.1995 do 30.6.2002 a splatných v kontrolovanom období (apríl – jún 2002), uložila podpredsedom vlády, ministrom, predsedom ostatných ústredných orgánov štátnej správy  a  vedúcemu  ÚV SR plniť 933 termínovaných  úloh, z ktorých sa splnilo 812 úloh (87,0 %), 105 sa splnilo oneskorene (11,3 %) a 16 bolo nesplnených  (1,7 %).

Prehľad o stave plnenia uznesení vlády, prijatých od 1.1.1995 do 30.6.2002 a splatných     v  II. štvrťroku 2002, tvorí prílohu č. 1 tejto správy. Z prehľadu vyplýva, že na počte nesplnených úloh sa najviac podieľajú minister pôdohospodárstva (štyri nesplnené úlohy), minister financií  a minister dopravy, pôšt a telekomunikácií (po tri nesplnené úlohy). V prílohe č. 2 sú uvedené príčiny nesplnenia úloh z uznesení vlády vychádzajúce z podkladov jednotlivých ministerstiev.

Porovnanie súhrnných výsledkov súčasnej kontroly so stavom zisteným predchádzajúcou kontrolou v III.- IV. štvrťroku 1999, v rokoch 2000, 2001 a v I. štvrťroku 2002, je uvedené v tabuľke č.1.

         Tabuľka č. 1

Kontrolované
obdobie	Úlohy           
celkom	Termín.
úlohy
celkom	Z   t o h o	Netermínované úlohy	
			splatné v kontrolovanom  období	splatné v ďalšom období		
			celkom	splnené	oneskor.
splnené	nesplnené
		celkom
	z toho
splnené	
1. júl – 30. september 1999	4924	1897
(38,5 %)	956
	836
(87,4 %)	109
(11,4 %)	11
(1,2 %)	941	3027
(61,5%)	384
(12,7 %)	
1. okt. – 31. december 1999	5267	1994
(37,9 %)	1037	931
(89,8 %)	80
(7,7 %)	26
(2,5 %)	957	3273
(62,1%)	550
(16,8 %)	
1. január – 31. marec 2000	4953	1594
(32,2 %)	651	591
(90,8 %)	51
(7,8 %)	9
(1,4 %)	943	3359
(67,8 %)	440
(13,1 %)	
1. apríl – 30. jún 2000	5462	1800
(33 %)	838	754
(90 %)	69
(8,2 %)	15
(1,8 %)	962	3662
(67 %)	317
(8,7 %)	
1. júl – 30. september 2000 	5987	1997
(33,4 %)	648
	573
(88,4 %)	58
(9,0 %)	17
(2,6 %)	1349	3990
(66,6 %)	384
(9,6 %)	
1. okt. – 31. december 2000	7322
	2772
(37,9 %)	1345	1259
(93,6 %)	72
(5,3 %)	14
(1,1 %)	1427	4550
(62,1 %)	656
(14,4 %)	
1.  január – 31. marec 2001 
	7253	2547
(35,1 %)	1011	901
(89,1 %)	97
(9,6 %)	13
(1,3 %)	1536	4706
(64,9 %)	618
(13,1 %)	
1. apríl – 30. jún 2001 
	7313	2463
(33,7 %)	1129	1004
(88,9 %)	110
(9,8 %)	15
(1,3 %)	1334	4850
(66,3 %)	591
(12,2 %)	
1. júl – 30. september 2001	7294
	2172
(29,8 %)	812	710
(87,5 %)	83
(10,2 %)	19
(2,3 %)	1360	5122
(70,2 %)	673
(13,1%)	
1. okt. – 31. december 2001	7605	2326
(30,6 %)	1065	939
(88,2 %)	98
(9,2 %)	28
(2,6 %)	1261	5279
(69,4 %)	796
(15,1 %)	
1.  január – 31. marec 2002	7086	2083
(29,4 %)	729	620
(85,0 %)	93
(12,8 %)	16
(2,2 %)	1354	5003
(70,6 %)	483
(9,7 %)	
1. apríl – 30. jún 2002	7750	2165
(27,9 %)	933	812
(87,0 %)	105
(11,3 %)	16
(1,7 %)	1232	5585
(72,1 %)	612
(10,9 %)	

	Z porovnania s výsledkami kontroly za obdobie január – marec 2002 vyplýva, že v tomto kontrolovanom období sa zvýšil počet uložených úloh o 664, t.j. o 9,4 %,  pričom počet termínovaných úloh sa zvýšil o 82, t.j. iba o 3,9 %. Podiel netermínovaných úloh predstavuje 72,1 % všetkých úloh, čo znamená, že dosiahol v porovnaní s predchádzajúcimi obdobiami maximum. 

Vysoký podiel netermínovaných úloh na všetkých prijatých úlohách preukazuje nedodržiavanie čl. 6 ods. 2 písm. b) Smernice na prípravu a predkladanie materiálov na rokovanie vlády Slovenskej republiky, schválenej uznesením vlády SR č. 512                   z 13. júna 2001 (ďalej Smernice), podľa ktorého je treba navrhované úlohy formulovať vecne  a uviesť termíny ich splnenia; úlohy musia byť reálne a v navrhovaných termínoch splniteľné. Podľa čl. 1 ods. 2 Smernice za prípravu a predloženie materiálu na rokovanie vlády zodpovedá predkladateľ.

V záujme odstránenia vysokého podielu netermínovaných úloh z celkového počtu úloh uložených uzneseniami vlády vedúci Úradu vlády listom z  28.1.2002 požiadal členov vlády, aby operatívne zo svojej úrovne prijali účinné opatrenia. Z uvedených štatistických údajov vyplýva, že sa ich účinnosť za obdobie II. štvrťroku neprejavila, naopak podiel netermínovaných úloh sa zvýšil a dosiahol až 72,1 %.

Porovnanie počtu predložených termínovaných a netermínovaných úloh do návrhov uznesení vlády  v II. štvrťroku 2002 podľa jednotlivých predkladateľov tvorí prílohu č. 3. Z prílohy vyplýva, že viac návrhov netermínovaných úloh ako termínovaných predložili  najmä minister vnútra, predseda Úradu pre normalizáciu, metrológiu a skúšobníctvo, minister práce, sociálnych vecí a rodiny a minister zahraničných vecí.

Podiel splnených termínovaných úloh vo vládou stanovenom termíne predstavuje len 87,0% a netermínovaných úloh 10,9%, čo je nevýrazné zlepšenie oproti predchádzajúcemu kontrolovanému obdobiu, keď tieto hodnoty boli najnižšie v porovnaní s predchádzajúcimi porovnateľnými obdobiami.  Najvyšší podiel oneskorene splnených úloh, ako aj neplnenie úloh z uznesení vlády je dôsledkom nerešpektovania čl. 3 Smernice, podľa ktorého ak predkladateľ nemôže predložiť materiál na rokovanie vlády v určenom termíne, je povinný pred jeho uplynutím požiadať predsedu vlády o odklad termínu predloženia materiálu a navrhnúť náhradný termín. 

Z prílohy č. 2 správy vyplýva, že pri celkovom počte 17 nesplnených úloh v 8 prípadoch vedúci ústredných orgánov štátnej správy nepožiadali o odklad termínu plnenia úloh z uznesení vlády a to minister dopravy, pôšt a telekomunikácií (v troch  prípadoch),  minister financií, ministerka pre správu a privatizáciu národného majetku,  minister školstva, minister kultúry a predseda Úradu pre štátnu službu (po jednom prípade).

B.	Vecné a časové plnenie úloh uznesení vlády vzťahujúcich sa na realizáciu medzinárodných terminálov kombinovanej dopravy vo vybraných ministerstvách – MDPT SR, MF SR a CR SR

Celkovú koncepciu rozvoja kombinovanej dopravy na Slovensku vláda schválila svojim uznesením č. 833/1992 a následne uznesením č. 166/1993 schválila Koncepciu rozvoja dopravy, spracovanú pre všetky druhy dopravy včítane prepravných systémov, ktoré využívajú prednosti základných druhov dopráv a integrujú ich do jedného systému – kombinovanej dopravy (ďalej KD).

Uznesením vlády SR č. 780 z 19. 11. 1996 v časti A.1. bola schválená Koncepcia rozvoja kombinovanej dopravy v systéme Ro-La a  Ro-Ro v  Slovenskej republike. Vychádzala z celkových rozvojových zámerov kombinovanej dopravy, z predpokladov prijatia systémových opatrení a postupných krokov aj s účasťou štátu, s cieľom vytvoriť stabilné podmienky pre novú ponuku prepravných služieb a konkurenčnú schopnosť týchto systémov prepravy na dopravnom trhu. Ide o dielčiu koncepciu kombinovanej dopravy v podmienkach SR len na postupne sa vytvárajúce systémy Ro-La a Ro-Ro (Ro-La: dopravno-prepravná technológia  prepravy cestných vozidiel na špeciálnych železničných vozňoch s technológiou horizontálnej a vertikálnej prekládky; Ro-Ro: dopravno-prepravná technológia prepravy cestných vozidiel špeciálnymi plavidlami, prípadne vlakmi technológiou horizontálnej prekládky po vlastnej osi).

V súvislosti s realizáciou Koncepcie rozvoja dopravy vláda v roku 1994 podpísala prístup k Dohode AGTC (Európska dohoda  o najdôležitejších trasách medzinárodnej kombinovanej dopravy a príslušných objektoch), ktorá stanovuje parametre pre železničné trate, terminály kombinovanej dopravy (ďalej TKD) a hraničné priechody, ktoré sú zahrnuté do tejto Dohody a jej podpísaním sa vláda zaviazala parametre postupne zabezpečovať.

Podľa programu kontroly ÚV SR v rámci zákonných kompetencií vykonal kontrolu vybraných úloh z uznesení vlády súvisiacich s postupnou realizáciou schválenej Koncepcie  rozvoja kombinovanej dopravy SR v MDPT SR, MF SR a CR SR.

1.	Uznesením vlády SR č. 780 z 19. 11. 1996 k „Návrhu koncepcie rozvoja kombinovanej dopravy v systéme Ro-La a Ro-Ro v Slovenskej republike“ 

vláda uložila
									
ministrovi dopravy, pôšt a telekomunikácií 
podpredsedovi vlády a ministrovi financií

B.1. vypracovať mechanizmus, pomocou ktorého bude možné zo strany štátu riešiť príspevok do ceny za prepravu v systéme Ro-La sprevádzaná preprava v období troch rokov počnúc rokom 1998

	do 30. júna 1997

MDPT SR, ako gestor, vyriešil úlohu v úzkej spolupráci s MF SR a Železnicami Slovenskej republiky,   š. p. (ďalej ŽSR) dňa 6. 3. 1998 podpísaním „Zmluvy medzi Slovenskou republikou a ŽSR o podpore prevádzky kombinovanej   dopravy   v  systéme  Ro-La  sprevádzaná  na  rok  1998 – 2000“ (ďalej Zmluva).  Predmetom Zmluvy bolo i riešenie finančnej úhrady  za výkon dopravných služieb v systéme    Ro-La sprevádzaná, t. j. preprava ucelených cestných nákladných súprav a cestných ťahačov s návesmi naložených horizontálne  na nízkoplošné vozne TALBOT, alebo vertikálne do železničných košových vozňov.  Zmluva bola postupne doplnená dodatkami     č. 1, 2, 3 a 4, ktorými boli upravené nové podmienky.     

Plnenie Zmluvy nastalo v prípade realizovania prepráv cestných súprav na linke sprevádzanej kombinovanej dopravy RoLa Nové Zámky – Wels (Rakúsko) a linky Budapešť – Gliwice (Poľsko) cez SR a ČR, kde boli zo strany štátu ŽSR uhrádzané výkony za prepravu ťahačov na území SR nasledovne:

Linka Nové Zámky – Wels (Rakúsko)

Dňa 2. 11. 1998 začala uvedená linka obojsmerne premávať 6x v týždni o súprave 20-tich nízkoplošných vozňov TALBOT a doprovodným ležadlovým vozňom pre vodičov cestných súprav. Úvodná motivačná a autodopravcami akceptovaná cena lístka

		jednosmerného		11 995,- Sk (31,90 Sk/km)
		obojsmerného		20 274,- Sk (26,96 Sk/km)

bola upravená nadštandardnou finančnou podporou Rakúska o  100,- EUR/1 cestná súprava, 

		t. j. jednosmerná		9 542,- Sk (31,37 Sk/km)
		       obojsmerná	            13 600,- Sk (18,08 Sk/km).

Pre trvalú neschopnosť zabezpečiť minimálne 70 %-né využívanie 20 vozňovej súpravy zo strany slovenských autodopravcov, rakúska spoločnosť ÖKOMBI vozne v závere roku 1999 odobrala na dobu neurčitú.

Linka Budapešť – SR – Gliwice (Poľsko)

MDPT SR začalo práce na zriadení uvedenej linky v novembri 1999. Podpísaním protokolu operátormi (KLEVITRANS COMBI, s.r.o. Štúrovo a maďarskou železnicou MÁV) dňa 23. 7. 2000 bola linka otvorená premávkou vlaku pozostávajúceho zo 16 košových vozňov slovenskej výroby, 4 vozňov rady Laads prenajatých z Nemecka a 1 doprovodného ležadlového vozňa pre vodičov cestných súprav. Pre nedodržiavanie cestovného poriadku zo strany Maďarska a Poľska, a z toho dôvodu upadajúceho záujmu cestných dopravcov, bola v novembri 2000 linka pozastavená. Napriek rokovaniam zúčastnených strán linka nie je obnovená.

Linka Trstená – Maďarsko

Z dôvodu riešenia preťaženosti oravských cestných komunikácií (cca 400 kamiónov denne) boli opakovane uskutočnené v rokoch 1999 – 2001 rokovania medzi SR, MR a PR. Výsledkom rokovania bolo zahájenie skúšobnej prevádzky v septembri 2002.

Linky KD Nové Zámky – Wels a Trstená – Maďarsko boli prevádzkované v systéme Ro-La sprevádzaná, u linky Trstená – Maďarsko bola konkretizovaná okrem sprevádzanej dopravy aj nesprevádzaná v smere sever – juh. O využívanie systému Ro-La nesprevádzaná však nebol zo strany autodopravcov záujem.

Pre podporu prevádzky uvedených liniek KD v systéme Ro-La sprevádzaná MF SR v spolupráci s MDPT SR na základe uzatvorenej Zmluvy rozpísalo v rozpočte pre rok 1998 – 2000 každoročne 20 mil. Sk v bežných transferoch nasledovne (v mil. Sk):

					          rozpočet		                čerpanie 
   
rok 1998		             20			      0,020	
rok 1999		             20			      1,233
rok 2000		             20			      0,947
spolu			             60			      2,200

Finančná úhrada zo štátneho rozpočtu (ďalej ŠR) za výkon dopravných služieb zabezpečených ŽSR predstavovala celkom sumu 2,2 mil. Sk, t. j. čerpanie 0,37% za rok 1998 – 2000. Nevyčerpané finančné prostriedky boli vždy dané k dispozícii na iné priority rezortu MDPT SR. Na nízkom čerpaní finančných prostriedkov sa podieľajú nedostatočné obchodné aktivity a malá účasť slovenských prepravcov  a dopravcov na dopravnom trhu EÚ, Ukrajiny a Ruska.

Prevádzka kombinovanej dopravy v systéme Ro-La sprevádzaná sa začala realizovať až v závere roku 1998, čo sa z hľadiska platnosti plnenia Zmluvy (do konca roku 2000) ukázalo ako veľmi krátky časový úsek pre rozbeh. Skúsenosti z prevádzkovania systému Ro-La  sprevádzaná si vyžiadali 4 dodatky, ktorými boli upravené podmienky plnenia Zmluvy. Na základe uznesenia vlády č. 37/2001 bola vypracovaná a dňa 23. 1. 2001 podpísaná nová Zmluva, ktorá zvýšila dôraz na kvalitu prepravy a upravené boli i podmienky pre prevádzku KD v systéme Ro-La sprevádzaná na obdobie 2001-2005. Úloha splnená.

B.2.	zabezpečiť finančné zdroje zo štátneho rozpočtu v rámci jeho možností pre rozvoj mobilnej techniky (vozne a samohybné plavidlá) v systémoch Ro-La a Ro-Ro po preukázaní ekonomickej efektívnosti a  na dostavbu, resp. výstavbu medzinárodných terminálov kombinovanej dopravy v Dobrej pri Čiernej nad Tisou, v Bratislave, Košiciach, Žiline a Zvolene tak, aby sa dosiahol ich súlad s parametrami podľa Dohody AGTC

	každoročne pri príprave štátneho rozpočtu

Základnými dokumentami pre formulovanie nárokov vo vecnom a finančnom vyjadrení pre oblasť KD sú Zmluvy medzi SR (zastúpená MDPT SR) a ŽSR na rok 1998 – 2000 a rok 2001 – 2005. Kontrolovaný bol rozpis a čerpanie kapitálových finančných prostriedkov zo ŠR v rozpätí rokov 1997 – 2001.

	Mobilná technika

	Finančné prostriedky zo ŠR (kapitálové) pre mobilnú techniku – kontajnerové železničné vagóny boli pre ŽSR rozpísané a čerpané nasledovne (v mil. Sk):

rok				rozpis			skutočnosť		zostatok
1997				   0		     	       0		                      0
1998				 60		                  30,8    (14 ks)		    29,2
1999				 60		                  60       (29 ks)		        0
2000				 60			    60       (29 ks)		        0
2001				   0			       0			        0
celkom			             180	     	                150,8    (72 sk)		    29,2

Pre rozvoj mobilnej techniky v rokoch 1997 – 2000 ŽSR zakúpili 72 ks  kontajnerových železničných vagónov spĺňajúcich parametre Dohody AGTC, v sume celkom 150,8 mil. Sk. V roku 1998 zostatok  finančných  prostriedkov v sume 29,2 mil. Sk bol prevedený Rozpočtovým opatrením č. 21 na dostavbu TKD Dobrá. V uvedenom období neboli obstarávané žiadne samohybné plavidlá v súvislosti s realizáciou systému Ro-Ro.        

Dostavba/výstavba TKD

Financovanie výstavby  medzinárodného TKD Dobrá bolo zabezpečené zo zdrojov ŠR (kapitálové transfery) a vlastných zdrojov ŽSR. Prehľad čerpania rozpočtových nákladov stavby (rozpis = skutočnosť) podľa rokov a etáp dáva nasledovný prehľad v mil. Sk:

							        rozpis/skutočnosť
I. a II. etapa              termín začatia: október 1994;   termín ukončenia: september 1996
ŠR spolu							110,496
v tom: rok 1994						  13,000
            rok 1995						  82,008
	         rok 1996						  15,488
ŽSR							    0,500

III. etapa		    termín začatia: september 1996;  termín ukončenia: august 2002
ŠR spolu					            	 	224,088
v tom: rok 1997					              194,888
            rok 1998 (Ro č. 21)					  29,200
ŽSR vlastné zdroje						  88,465
ŽSR úvery so štátnou zárukou				  18,325
ŽS, a. s. vlastné zdroje v roku 2002				    9,743
Zostáva nefakturované z vlastných zdrojov ŽS, a. s.   		    0,950

Rekapitulácia:

ŠR		334,584 mil. Sk
ŽSR + ŽS, a. s. 	117,983 mil. Sk
celkom		452,567 mil. Sk

ŽSR - investor stavby, zahájil výstavbu TKD Dobrá v októbri 1994 s predpokladanou dobou výstavby          30 mesiacov, pričom doba výstavby a termíny ukončenia jednotlivých etáp stavby sa postupne upravovali.    V I. a II. etape realizovanej v rokoch 10/94 – 09/96 bolo spolu vynaložených na financovanie výstavby TKD 110,496 mil. Sk zo ŠR a 0,5 mil. Sk zo ŽSR. V tretej etape, ktorá  bola zahájená v 09/96 a ukončená            10. 8. 2002, sa preinvestovalo na  uvedený účel z prostriedkov ŠR 224,088 mil. Sk a z prostriedkov ostatných – ŽSR, ŽS, a. s. 117,483 mil. Sk.

Financovanie TKD Dobrá podľa možností štátu nadväzne na úlohu z uznesenia vlády, rozvrhnuté na roky  1994 – 1998, predstavovalo celkom 334,584 mil. Sk. Uvedeným vynaloženým objemom finančných prostriedkov sa naplnil plánovaný limit určený na výstavbu TKD zo ŠR a ďalšie jeho financovanie pokračovalo len zo zdrojov ŽSR. Vklad ŽSR v uvedených rokoch  činil 117,983 mil. Sk, t. j. náklady na výstavbu TKD Dobrá dosiahli sumu celkom 452,567 mil. Sk. Na oneskorenom ukončení TKD (10. 8. 2002) sa podieľal najmä trvalý nedostatok finančných prostriedkov zo strany ŽSR, zmeny v dodávateľoch technologickej časti stavby (žeriavy) a v neposlednom rade aj nevybudované hraničné priechody s Ukrajinou a Maďarskom.

Využívanie technickej základne I. a II. etapy TKD Dobrá (koľaje normálne, široké a hybridné, spevnené plochy, úložné plochy, odstavné plochy) bolo v rokoch 1994 – 1996 zmluvne zabezpečené spoločnosťou C.S.E. – Combi Slovakia Eurotrans, s. r. o. Žilina s opciou na päť rokov. Orientácia nájomcu smerovala       do manipulačných a skladových operácií pre rôzne tovarové komodity zásadne mimo kombinovanú dopravu. Z toho dôvodu nie je využívanie TKD spoločnosťou C.S.E. optimálne. Technickú základňu III. etapy predstavujú dva portálové žeriavy doplnené o mobilné prekladače. Toho času sú žeriavy v skúšobnej prevádzke.

Strategická priorita výstavby  TKD Dobrá stanovená Dohodou AGTC (uznesenie vlády SR č. 581                 zo 14. 6. 1994), ktorú podpísala i Ukrajina, je determinovaná výhodnou geografickou polohou na trase medzinárodnej KD vedenou cez naše územie medzi EÚ a Ukrajinou (hraničný priechod Čierna – Solomonovo).  Až po úspešnom vybudovaní cestných hraničných priechodov (aj Dobrá – Dámoc MR) bude môcť byť využívaná prekládková kapacita terminálu v objeme 3 mil. ton/rok spolu s vytvorením                  cca 500  pracovných príležitostí, ktorého parametre sú v súlade s Dohodou AGTC a predstavujú porovnateľnú kvalitu na európskej úrovni. Vzhľadom na oneskorené ukončenie terminálu a minimálne využívanie jeho kapacít v prospech kombinovanej dopravy, doposiaľ vynaložené prostriedky ŠR sú  využívané  neefektívne. 
			
V súvislosti s financovaním TKD Dobrá z prostriedkov ŠR a z vlastných prostriedkov ŽSR, nadväzne na termín ukončenia terminálu odporúčame do uznesenia vlády úlohu pre ministra dopravy, pôšt a telekomunikácií zabezpečiť vykonanie finančnej kontroly použitia účelových prostriedkov zo ŠR, ako aj zo zdrojov Železničnej spoločnosti, a. s..

V prospech rozvoja železničnej infraštruktúry bolo pre Železničnú spoločnosť, a. s. (ďalej                            ŽS, a. s.) rozpísaných a použitých v roku 2001 zo ŠR (kapitálové transfery) 60 mil. Sk pre vybudovanie Tovarového centra v Bratislave (prepojenie terminálu a bratislavského prístavu, vybudovanie skladov – vytvorenie logistického centra služieb), ktoré ako súčasť terminálu je majetkom  ŽS, a. s..

Dostavba, resp. výstavba ďalších terminálov rieši v rámci uznesenia vlády SR č. 37/2001 Koncepcia rozvoja KD s výhľadom do roku 2010, ktorá počíta s medzinárodnými TKD (okrem Dobrej) aj v Bratislave (ako súčasť Tovarového centra nákladnej dopravy), Žiline a Košiciach, a s troma doplnkovými terminálmi KD v Nových Zámkoch, Ružomberku a Zvolene. Terminály Košice a Žilina treba vzhľadom na ich súčasný stav vybudovať v nových lokalitách, poloha doplnkového TKD Zvolen bude určená na základe hospodárskych aktivít. TKD v Ružomberku a Nových Zámkoch prevádzkujú súkromné spoločnosti. Na výstavbu terminálov podľa parametrov stanovených Dohodou AGTC sa predpokladá podľa Koncepcie v horizonte do roku 2010  vynaložiť celkom  422 mil. Sk, na ktorých nákladoch sa má podieľať aj štát.  Zo strany štátu sa predpokladá jeho účasť viacerými formami – priamo z rozpočtu finančnými úľavami a nepriamo, prevzatím bankových záruk za úvery a poskytnutím nenávratného príspevku na úhradu úrokov v rámci Programu podpory rozvoja KD v SR. Očakávané výnosy za roky 2001-2010, vyplývajúce z aplikácie TKD, majú dosiahnuť takmer      100 mil. Sk.  Úloha priebežne plnená.

B.3.	v spolupráci so Železnicami Slovenskej republiky, Slovenskou plavbou dunajskou a Colným riaditeľstvom riešiť colné odbavenie ucelených vlakov v systémoch prepravy cesta – železnica a cesta (resp. železnica) – voda v nástupných a koncových termináloch kombinovanej dopravy

	do 30. júna 1997

	Zástupcovia MDPT SR dňa 27. 2. 1997 zvolali pracovnú poradu s účasťou MF SR, CR SR, ŽS, a. s. a Slovenskej plavby a prístavov, a. s. (ďalej SPaP, a. s.) za účelom skrátenia technologického času colného odbavenia ucelených vlakov  na hraničných priechodoch s maximálnym limitom colného odbavenia             do 30 minút. Spoluprácou zainteresovaných strán na realizácii prijatých opatrení sa vytvorili podmienky pre skrátenie technologických časov pri prevádzkovaní ucelených vlakov KD u vybraných komodít  až na nulu v TKD Bratislava, Žilina, Ružomberok, Košice, Dobrá a Nové Zámky.
Úloha splnená.
	
ministrovi dopravy, pôšt a telekomunikácií

B.4.	riešiť v rámci transformácie železničnej a vodnej dopravy organizačné štruktúry pre obchodno-prevádzkovú činnosť v oblasti kombinovanej dopravy s cieľom rozvinúť medzinárodné prepravy v systéme Ro-La a Ro-Ro

do 30. júna 1997
V záujme riešenia úlohy MDPT SR zabezpečilo v ŽSR, š. p.  dňom 1. 10. 1997 v divízii nákladnej dopravy zriadenie samostatnej organizačnej jednotky – sekcie kombinovanej dopravy, ktorej poslanie a činnosť je upravená  v  Organizačnom poriadku ŽS, a. s..

V rámci štvrťročných hlásení o plnení úloh z uznesení vlády MDPT SR uviedlo, že Generálne riaditeľstvo Slovenskej plavby a prístavov, a. s. od 1. 6. 1997 vytvorilo oddelenie KD začlenené do obchodného úseku a bola dohodnutá v danej oblasti vzájomná spolupráca. Kontrolný orgán zistil, že v GR SPaP, a. s. nebol oficiálne zriadený žiadny útvar s náplňou činnosti KD; touto činnosťou  bol poverený iba jeden bývalý zamestnanec. Úlohami KD (v súčasnosti ide výhradne o prekládku a skladovanie kontajnerov) sa zaoberá jeden zamestnanec v oddelení colnej deklarácie. Spoluprácu medzi MDPT SR a SPaP, a. s. v oblasti KD a vodnej dopravy zabezpečujú dvaja zamestnanci MDPT SR formou účasti v pracovnej skupine pre riešenie rozvoja KD. Za oneskorené splnenie úlohy nebola voči zodpovedným zamestnancom  uplatnená právna zodpovednosť v zmysle Zákonníka práce. Úloha splnená oneskorene.

B.5.	vypracovať analýzu rozvoja kombinovanej dopravy s návrhom jej optimalizácie
	do 30. júna 1999

MDPT SR, odbor kombinovanej dopravy v spolupráci s Výskumným ústavom dopravy Žilina (ďalej VÚD) spracoval analýzu s návrhom jej optimalizácie, ktorá bola po zapracovaní pripomienok schválená                 18. poradou vedenia ministerstva dňa 12. 10. 1999. Bolo uložené pripraviť návrhy legislatívnych úprav príslušných zákonov, resp. využiť materiál pri spracovaní „Koncepcie rozvoja KD v SR“ s riešením do roku 2010 s termínom plnenia podľa plánu legislatívnych úloh. V pripomienkovom konaní boli uplatnené požiadavky napr. odboru stratégie a rozvoja MDPT SR na dokončenie TKD v Dobrej, Zväzu zamestnávateľov dopravy, pôšt a telekomunikácií na dobudovanie infraštruktúry a vytvorenie technických a technologických podmienok s poukázaním na nedostatočné právne postavenie KD, Sekcia železničnej dopravy požadovala zvýšenie atraktívnosti KD zo strany operátora KD a Odborové združenie železničiarov požadovalo urýchlene doriešiť legislatívne a finančné podmienky pre začlenenie KD do prepravného trhu v rámci SR a ŽSR. Na podklade schválenej „Analýzy rozvoja kombinovanej dopravy a návrhu jej optimalizácie“ bol zo strany MDPT SR a VÚD Žilina vypracovaný návrh „Koncepcia rozvoja kombinovanej dopravy a návrh jej finančného zabezpečenia do roku 2010“, ktorá bola vo vláde prerokovaná 17. 1. 2001 a schválená uznesením vlády SR č. 37/2001. Za oneskorené splnenie úlohy nebola voči zodpovedným zamestnancom uplatnená právna zodpovednosť v zmysle Zákonníka práce. Úloha splnená oneskorene.

2.	Uznesením vlády SR č. 266 z 15. 4. 1997 k „správe o priebehu a výsledkoch pracovného stretnutia predsedov a členov vlády Slovenskej republiky a Ukrajiny v Užhorode v dňoch 6. a 7. marca 1997“

	vláda uložila
	ministrovi dopravy, pôšt a telekomunikácií

B.18.		v spolupráci s ukrajinskou stranou, ministrom financií a ministrom vnútra

a) 	vytvoriť podmienky pre zriadenie cestného hraničného priechodu Čierna nad  Tisou – Solomonovo (nesprávne uvedené Čop) v nadväznosti na terminál           v Dobrej

	priebežne
V záujme zabezpečenia úlohy MDPT SR vypracovalo návrh medzivládnej Dohody medzi SR a Ukrajinou o príprave, výstavbe a otvorení cestného hraničného priechodu Čierna nad Tisou – Solomonovo (bývalá Stráž) pre všetky druhy KD, ktorý bol prostredníctvom MZV SR zaslaný diplomatickou cestou v decembri 1998 Ukrajine na vyjadrenie a na zabezpečenie vzájomných expertných rokovaní. Pretože ukrajinská strana viac ako rok nereagovala, ministerstvo  iniciovalo riešenie problémov súvisiacich s Dohodou na 7. a 8. spoločnom zasadnutí Medzivládnej slovensko-ukrajinskej komisie pre obchodno-hospodársku a vedecko-technickú spoluprácu (ďalej komisia), ktoré sa konali v júni 1999, resp. v septembri roku 2000. Dohodnuté termíny z rokovaní k návrhu Dohody, resp. k jej novému variantu, ktorý bol Ukrajine doručený na zasadnutí komisie v septembri roku 2000, neboli  z jej strany rešpektované. 

Potreba urýchlenia riešenia dohodnutých úloh vyplývajúcich z rokovaní komisií bola zo strany MDPT SR opakovane urgovaná v priebehu roku 2001 na úrovni obchodného radcu Veľvyslanectva Ukrajiny na Slovensku a na stretnutí štátnych tajomníkov partnerských ministerstiev dopravy. Predmetné vyjadrenia do ukončenia kontroly (30. 9. 2002) neboli ministerstvu doručené.

Z hľadiska vecného plnenia návrhu Dohody MDPT SR má vytvorené v existujúcej cestnej infraštruktúre podmienky pre zriadenie predmetného hraničného priechodu a okamžité zabezpečenie jej prevádzkyschopnosti v rámci bežnej údržby.

	MF SR delegovalo povinnosť plniť úlohy uložené v oblasti hraničných priechodov CR SR. I napriek dohodnutým zámerom z rokovaní expertných skupín SR a Ukrajiny o rozvoji hraničných priechodov na spoločnej hranici z marca 1994 v Čiernej nad Tisou, ukrajinská strana nepristúpila k plneniu dohody.

	Ďalšie rokovanie zmiešaných medzirezortných komisií k hraničným priechodom sa uskutočnilo v dňoch     15. – 16. apríla 1997 v Krčave. Otvorenou otázkou bolo vybudovanie prístupovej cesty  k hraničnému priechodu na území Ukrajiny. Slovenská strana na tomto rokovaní ponúkla vybudovanie 4 km komunikácie, čo ukrajinská strana prijala s tým, že výstavba prístupovej  komunikácie sa ukončí do konca roku 1998. Realizácia výstavby cesty na území Ukrajiny mala byť predmetom rokovaní ministerstiev dopravy oboch krajín, ktoré sa však doteraz neuskutočnili pre nezáujem ukrajinskej strany.

	V súvislosti so zabezpečením predmetnej úlohy taktiež generálny riaditeľ CR SR písomne požiadal dňa        21. 12. 2001 kompetentné orgány Ukrajiny a Maďarska o zaujatie stanoviska k budovaniu hraničných priechodov na spoločných úsekoch štátnych hraníc. V oboch prípadoch Colné správy Ukrajiny, resp. Maďarska  písomne vo svojej odpovedi oznámili nezáujem o budovanie cestných ako aj železničných hraničných priechodov v uvedených lokalitách, pričom maďarská strana sa v odpovedi odvoláva na platnosť prijatých uznesení svojej vlády z januára a decembra roku 2001.
	
	So zreteľom na uvedený stav plnenia citovanej úlohy uznesenia vlády č. 266/1997, ako aj na skutočnosť, že jej realizácia nadväzuje na platnú všetkými tromi  stranami akceptovanú Dohodu AGTC, je potrebné, aby doteraz uskutočnené vzájomné rokovania zodpovedných zástupcov zainteresovaných strán boli prenesené na úroveň  príslušných ústavných činiteľov. Úloha priebežne plnená.

b)	vytvoriť podmienky pre možnosť otvorenia cestného hraničného priechodu Ubľa – Malyj Bereznyj aj pre medzinárodnú kamiónovú dopravu

priebežne
Podmienky pre prevádzku medzinárodnej kamiónovej dopravy do 3,5 t na cestnom hraničnom priechode Ubľa-Malyj Bereznyj boli vytvorené od začiatku jeho otvorenia, t. j. od roku 1994. Protokolárna dohoda s ukrajinskou stranou v tejto veci bola podpísaná 1. 7. 1997. Hraničný priechod je využívaný pre osobnú dopravu vrátane autobusov pravidelnej i nepravidelnej dopravy, peších, cyklistov a pre nákladnú dopravu s celkovou hmotnosťou do 3,5 t. Zo slovenskej strany tým, že v októbri 2000 bola ukončená prestavba križovatky ciest I./74 a II./566 v obci Ubľa, sa splnili podmienky pre hmotnostne neobmedzenú medzinárodnú kamiónovú dopravu v zmysle zadanej úlohy. Od ukončenia uvedenej prestavby  neboli pre nezáujem ukrajinskej strany uskutočnené spoločné pracovné stretnutia (jún a september 2002) Zmiešanej medzirezortnej komisie SR a Ukrajiny pre otázky colných priechodov k riešeniu zabezpečenia prevádzky HP pre neobmedzenú kamiónovú prepravu a z toho dôvodu sa HP pre neobmedzenú kamiónovú dopravu nevyužíva. V rámci pripomienkového konania správy z kontroly predložilo MDPT SR v súvislosti s plnením úloh 18.a) a b) nové skutočnosti, získané z rokovaní s Ukrajinskou stranou v dňoch 3. 10. 2002 a 12. – 13. 11. 2002 s návrhom ďalšieho postupu riešenia úloh, ktorý je obsiahnutý vo vyhodnotení pripomienkového konania. Úloha priebežne plnená. 

3.	Uznesením vlády SR č. 37 zo 17. 1. 2001 k „návrhu koncepcie rozvoja kombinovanej dopravy s výhľadom do roku 2010“

	vláda uložila
	ministrovi dopravy, pôšt a telekomunikácií

C.1.	podpísať Zmluvu medzi Slovenskou republikou a ŽSR o podpore prevádzky sprevádzanej kombinovanej dopravy na roky 2001 - 2005

do 31. januára 2001
Dňa 23. 1. 2001 bola podpísaná „Zmluva  medzi Slovenskou republikou (zastúpená MDPT SR ako objednávateľ) a Železnicami Slovenskej republiky (ako dodávateľ) o podpore prevádzky kombinovanej dopravy v systéme Ro-La sprevádzaná na roky 2001 – 2005“ (ďalej Zmluva). Zmluva bola uzatvorená v záujme vytvorenia podmienok pre rozvoj kombinovanej dopravy. Predmetom zmluvy je finančná úhrada za výkon dopravných služieb v systéme Ro-La sprevádzaná vykonávaných dodávateľom podľa vzájomne dohodnutých podmienok. Dňa 31. 12. 2001 bol podpísaný Dodatok č. 1 z toho dôvodu, že sa zmenili základné údaje dodávateľa, a to zo ŽSR na Železničnú spoločnosť, a. s.. Rozdiel oproti pôvodnej Zmluve zo dňa 6. 3. 1998, ktorej platnosť skončila 31. 12. 2000, je v uplatnení finančnej úhrady dopravných služieb na vybraných železničných tratiach a v TKD za prepravu mŕtvej váhy samostatného  návesu a prívesu. Finančná úhrada za ich prepravu je  stanovená na 25% z finančnej úhrady ťahača, resp. cestného vozidla s prívesom.

V zmysle čl. II. ods. 4 má predkladať dodávateľ – ŽS, a. s. MDPT SR pravidelne štvrťročne vyhodnotenie Zmluvy o podpore KD. Podľa vyhodnotení od podpísania Zmluvy, t. j. 23. 1. 2001 do 31. 7. 2002 nebola realizovaná prevádzka  KD a z toho dôvodu neboli čerpané žiadne finančné prostriedky na podporu prevádzky KD v systéme Ro-La sprevádzaná.

Na rok 2001 plánované a odsúhlasené bežné finančné prostriedky zo ŠR  vo výške 19 080 000 Sk na dotáciu prevádzky KD v systéme Ro-La  sprevádzaná,  neboli čerpané z dôvodu neuskutočnenia prepravy na linkách Budapest Józsefváros – Gliwice Kontenerova (vedúca železnice v projekte MÁV) a Dimitrovgrad  - Gliwice Kontenerova  (vedúca železnice v projekte PKP). ŽSR je v oboch projektoch tranzitnou železnicou a zásadne nemôže ovplyvniť realizáciu prepráv. 

Z plánovanej dotácie vo výške 10 mil. Sk na rok 2002 je očakávané čerpanie v II. polroku 2002 iba na linke Budafok Haros – Trstená a späť vo výške 4 844 062 Sk.

Dôvodne nevyčerpané bežné finančné prostriedky za rok 2001 vo výške 19 080 000 Sk a predpokladaný nevyčerpaný rozdiel vo výške  5 155 938 Sk za rok 2002 boli dané k dispozícii na iné priority rezortu. Úloha splnená.

C.2.  vyhlásiť Program podpory rozvoja kombinovanej dopravy v SR do roku 2010
	do 31. marca 2001
MDPT SR v spolupráci so Slovenskou záručnou a rozvojovou bankou, š. p. ú. vyhlásilo aktualizáciu Programu podpory rozvoja kombinovanej dopravy v SR  a uverejnilo ju  v Obchodnom vestníku č. 5 dňa       5. 3.2001 (ďalej Program).

Program bol  vypracovaný v súlade so zákonom NR SR č. 231/1999 Z. z.  o štátnej pomoci a nadväzne na jeho novelizáciu zákonom č. 434/2001 Z. z., bol Program  aktualizovaný (aktualizáciu vykonáva VÚD Žilina). Vzhľadom na nevyriešené problémy, vyplývajúce z pripomienkového konania (apríl 2002) návrh aktualizácie Programu sa predpokladá prerokovať v porade vedenia ministerstva do konca roka 2002. Z hľadiska významu Programu a s prihliadnutím na skutočnosť, že jeho neschválenie má vplyv na jeho realizáciu (ktorá je pozastavená), je potrebné termín vyriešenia vzniknutých problémov z pripomienkového konania výrazne urýchliť a zabezpečiť jeho skoré predloženie do porady vedenia ministra. V tejto súvislosti odporúčame pre ministra dopravy, pôšt a telekomunikácií úlohu tak, ako je to uvedené v návrhu uznesenia vlády. Súčasne kontrolný orgán poukazuje na povinnosť efektívneho vynakladania prostriedkov ŠR vo vzťahu k zabezpečovaniu úloh uložených rezortu, konkrétne zadanie vypracovania Programu a jeho aktualizáciu VÚD Žilina.

Na realizáciu Programu v období do 31. 1. 2002 bolo prostredníctvom MDPT SR zverených Slovenskej záručnej a rozvojovej banke, š. p. ú. celkom  135 mil. Sk, z toho do Záručného fondu 85 mil. Sk a do Príspevkového fondu 50 mil. Sk.  Záručný fond bol za uvedené obdobie zaťažený sumou 45 146 tis. Sk poskytnutím 85%-nej záruky za bankový úver vo výške 31 mil. Sk pre fy OZÓN, s. r. o. Nové Zámky na budovanie TKD a za záruku vo výške 85% na úver v objeme 26 141 tis. Sk pre fy VARGAŠPED, s. r. o. Nové Zámky na nákladnú kombinovanú dopravu formou výmenných nadstavieb a veľkých kontajnerov. Z Príspevkového fondu bolo k 31. 1. 2002 vyplatených celkom 30 886 tis. Sk formou nenávratného príspevku na úhradu časti úrokov, z toho fy OZÓN, s. r. o. Nové Zámky 5 859 tis. Sk, fy KLEVITRANS Combi, s. r. o. Štúrovo (pokračovateľ projektu Spoločnosť s. r. o. CSAD Komárno) 20 891 tis. Sk – t. č. je firma v konkurze a fy VARGAŠPED, s. r. o. Nové Zámky 4 034 tis. Sk. 

V rámci vnútornej kontroly MDPT SR bola v roku 2001 odborom rezortnej kontroly a sťažností vykonaná kontrola dodržiavania podmienok pre poskytovanie a využitie prostriedkov zo ŠR na „Program podpory rozvoja kombinovanej dopravy v SR za roky 1998, 1999 a I. polrok 2000". Vykonanou kontrolou nebolo zistené porušenie všeobecne záväzných  a interných právnych predpisov. Úloha splnená.

C.3. 	v spolupráci s ministerkou financií zosúladiť koncepčné riešenie terminálov kombinovanej dopravy s návrhom vytvorenia nácestných stredísk

do  30. júna  2001

Na realizácii úlohy ministerstvo spolupracovalo s CR SR. CR SR vypracovalo už v roku 1999 „Návrh koncepcie vybudovania siete nácestných stredísk určený pre oslovenie širokej podnikateľskej  verejnosti, príslušných štátnych orgánov a kompetentných inštitúcií“, ktorý MDPT SR akceptovalo a využilo pri koncepčnom riešení TKD.

Zámerom tohto návrhu bolo dosiahnutie zjednodušenia a zlepšenia vybavovania colných formalít, znižovania dopravných nákladov pre dopravcov, zníženia časovej náročnosti colného konania, dosiahnutie jeho plynulosti zavedením nepretržitej prevádzky počas celej doby činnosti nácestných stredísk a prepojení  s existujúcimi terminálmi KD. Návrh bol prerokovaný zástupcami MDPT SR, MF SR, MH SR, MŽP SR, ŽSR a MP SR, predložený príslušným organizáciám a  uverejnený na internetovej stránke CR SR. Úloha splnená.

C.4. v spolupráci s ministerkou financií vypracovať návrh mechanizmu na nákup manipulačnej a dopravnej techniky a nákladových jednotiek kombinovanej dopravy

	do 30. júna  2001

	MDPT SR v spolupráci s MF SR vypracovalo Zásady pre poskytnutie účelovej dotácie zo štátneho rozpočtu pre technickú vybavenosť kombinovanej dopravy. Zásady boli schválené na porade vedenia ministerstva dňa 2. 10. 2001 č. j. 346/2001-01, uverejnené v Obchodnom vestníku č. 33 zo dňa 19. 11. 2001 a na internetovej stránke MDPT SR.

	Dotácia sa poskytuje na obstarávanie – nákup nových nákladových jednotiek kombinovanej dopravy (ďalej NJKD), dopravných prostriedkov (veľké kontajnery, výmenné nadstavby, cestné nosiče veľkých kontajnerov a výmenných nadstavieb) a predkladacích mechanizmov určených na prekládku  tovarov v TKD a v miestach ich nakládky a vykládky. Výška dotácie je určená z objemu obstarávacej ceny podielom 30% pre NJKD (kontajnery a výmenné nadstavby) a 50% pre cestné nosiče NJKD.

	V kontrolovanom období bola MDPT SR doručená jedna žiadosť o poskytnutie účelovej dotácie zo ŠR         od firmy METRANS (Danubia), a. s. Dunajská Streda. Po jej posúdení bol žiadateľ vyzvaný na doplnenie údajov. Stála komisia pri MDPT SR pod vedením štátneho tajomníka posúdila dňa 4. 9. 2002 doplnenie údajov,  ktoré nepreukázali opodstatnenosť poskytnutia dotácie zo ŠR a žiadosť bola opätovne vrátená na doplnenie. Úloha splnená oneskorene.

	ministerke financií

C.5.  	spolupracovať s Ministerstvom dopravy, pôšt a telekomunikácií SR na riešení úloh vyplývajúcich z Koncepcie rozvoja kombinovanej dopravy

	roky 2001 – 2010

	Z Koncepcie rozvoja KD s výhľadom do roku 2010 vyplynula pre MF SR úloha spolupracovať s MDPT SR na zosúladení Koncepcie riešenia TKD s návrhom na vytvorenie siete nácestných stredísk. Úloha bola v stanovenom termíne 30. 6. 2001 splnená nadväzne na úlohu C.3. uznesenia vlády SR č. 37/2001. V auguste 2001 a júni 2002 MF SR prostredníctvom CR SR spolupracovalo s MDPT SR v rámci Zmiešanej medzirezortnej komisie pre rozvoj KD pri riešení budovania nových hraničných priechodov v súlade              s „Aktualizovanou koncepciou výstavby a rekonštrukcie hraničných priechodov pre jednotlivé úseky štátnych hraníc SR“. Úloha priebežne plnená.

C.6.  	predložiť na rokovanie vlády návrh novely zákona NR SR č. 87/1994 Z. z. o cestnej dani upravujúcej § 9 Kombinovaná doprava podľa návrhu v prílohe č. 2, bod 1.1.2. materiálu tak, aby účinnosť nového znenia bola od 1. januára 2002

	MF SR  vyplynula uvedená úloha  z uznesenia vlády SR č. 37/2001, ktorým vláda  schválila Koncepciu rozvoja kombinovanej dopravy s výhľadom do roku 2010. V predmete úlohy ide o predĺženie určených vzdialeností prepravy po pozemných komunikáciách  z 50 km na 80 km a zo 100 km na 150 km meraných vzdušnou čiarou.

Ministerstvo financií SR novelu zákona do stanoveného termínu nevypracovalo z dôvodov (uvádzaných i pri spoločných rokovaniach s MDPT SR), že nie sú doriešené a dobudované TKD podľa schválenej Koncepcie a tiež pre malý počet žiadateľov o poskytnutie úľav v kombinovanej doprave, ktorých bolo v roku 2001 iba 19 z celkového počtu 15 tisíc daňovníkov.

MF SR vypracovalo návrh na zrušenie úlohy C.6. a v mesiaci máji 2001 ho predložilo  na pripomienkové konanie, pričom len MDPT SR so zrušením úlohy nesúhlasilo. Vzhľadom na to MF SR navrhlo do Plánu práce vlády  SR na rok 2002 (plán práce schválený uzn. č. 40 zo dňa 16. 1. 2002) „Správu o možnosti zaviesť daň z motorových vozidiel do daňovej sústavy SR“. Správa bola na Úrad  vlády SR predložená 5. 6. 2002,    do ukončenia kontroly vláda o nej nerokovala. Predseda vlády SR listom č. 2977/2002-PV z 27. 6. 2002 akceptoval názor ministra financií na parciálne posudzovanie problému zavádzania nových daní a súhlasil s odložením termínu prerokovania správy až do času meritórneho rozhodnutia o podstate návrhu. Úloha splatná v budúcom období.

*	*	*
Zo súhrnných výsledkov kontroly plnenia úloh z uznesení vlády splatných                           v  II. štvrťroku 2002 so zameraním na uznesenia vlády týkajúcich sa dostavby, resp. výstavby medzinárodných terminálov kombinovanej dopravy a vytvárania podmienok pre zriadenie cestného hraničného priechodu Čierna nad Tisou – Solomonovo v nadväznosti na terminál v Dobrej vyplýva, že:

- 	z 933 termínovaných úloh, splatných v kontrolovanom období, sa 16 úloh nesplnilo           (1,7 %). Podiel netermínovaných úloh predstavuje 72,1 % všetkých úloh, čo znamená, že dosiahol v porovnaní s predchádzajúcimi obdobiami maximum. Do návrhov uznesení vlády viac netermínovaných úloh ako termínovaných úloh predložili najmä minister vnútra, predseda Úradu pre normalizáciu, metrológiu a skúšobníctvo, minister práce, sociálnych vecí a rodiny a minister zahraničných vecí,

-	z celkového počtu 13 vybraných úloh uznesení vlády SR č. 780/1996, č. 266/1997               a  č. 37/2001, súvisiacich s postupnou realizáciou schválenej Koncepcie rozvoja kombinovanej dopravy SR, bolo kontrolovanými subjektami – MDPT SR a MF SR splnených šesť úloh, tri oneskorene, tri úlohy majú priebežný termín plnenia a jedna úloha má splatnosť v budúcom období,

-	dostavba, resp. výstavba medzinárodných TKD bola sústredená na výstavbu TKD v Dobrej, ukončeného s päťročným  oneskorením, najmä z dôvodu nedostatku zdrojov ŽS, a. s.. Terminál, vybudovaný v súlade s parametrami stanovenými Dohodou AGTC, je však minimálne využívaný pre kombinovanú dopravu najmä z dôvodu neotvorenia cestného hraničného priechodu Čierna nad Tisou – Solomonovo, preto vynaložené prostriedky zo ŠR nie sú doposiaľ využívané efektívne. Plánovaná výstavba nových terminálov v Košiciach, Žiline a  Zvolene sa bude realizovať v horizonte do roku 2010 nadväzne na preukázanie ekonomickej opodstatnenosti ich výstavby a intenzívneho využitia z hľadiska tovarovej záťaže,

-	mobilná technika – vagóny pre železnice, obstarávaná každoročne podľa možností  štátu z kapitálových prostriedkov ŠR, nezodpovedá skutočnej potrebe vzhľadom na vysokú mieru opotrebenia a zastaralosť vozňového parku nespĺňajúceho parametre podľa Dohody AGTC,

-	hoci zo strany SR – MDPT SR a MF SR boli splnením úloh z uznesení vlády vytvorené podmienky pre zriadenie cestného hraničného priechodu Čierna nad Tisou – Solomonovo pre všetky druhy kombinovanej dopravy, komplexný výsledok – jeho otvorenie, sa nedosiahol z dôvodu nenaplnenia dohodnutých podmienok zo strany Ukrajiny. Slovenská strana tiež splnila dohodnuté podmienky pre hmotnostne neobmedzenú medzinárodnú kamiónovú prepravu cez cestný hraničný priechod Ubľa – Malyj  Bereznyj, ktorý však v dôsledku  nezáujmu zo strany Ukrajiny nemôže byť využívaný pre uvedený účel. S cieľom vyriešiť pretrvávajúce problémy súvisiace s otvorením a prevádzkovaním hraničných priechodov (aj Dobrá – Dámoc Maďarsko) bude potrebné uskutočniť vzájomné medzištátne rokovania na úrovni príslušných ústavných činiteľov zainteresovaných štátov,

-	v rámci vnútornej kontroly MDPT SR bola v roku 2001 odborom rezortnej kontroly a sťažností vykonaná kontrola dodržiavania podmienok pre poskytovanie a využitie prostriedkov zo ŠR na „Program podpory rozvoja kombinovanej dopravy v SR za roky 1998, 1999 a I. polrok 2000. Vykonanou kontrolou nebolo zistené porušenie všeobecne záväzných  a interných  právnych predpisov.

Výsledné materiály z kontroly boli v kontrolovaných subjektoch prerokované v súlade       so zákonom  NR SR č. 10/1996 Z. z. o kontrole v štátnej správe v znení neskorších predpisov a bolo im uložené prijať opatrenia na odstránenie zistených nedostatkov. Z úrovne vlády sa odporúča prijať úlohy v rámci uznesenia vlády tak, ako sú obsiahnuté v jeho návrhu. 

Bratislava október 2002